ลงทุนยุโรปต้องกลัว ความเสี่ยงกรีซไหม
โดย...จิรวัฒน์ สุภรณ์ไพบูลย์
3 ส.ค. 2558

โดย...จิรวัฒน์ สุภรณ์ไพบูลย์
ถ้าพูดถึงการลงทุนในตลาดยุโรปไม่ว่าจะเป็นหุ้นหรือพันธบัตรในช่วง 2 เดือนที่ผ่านมา นักลงทุนส่วนมากต่างมีคำถามต่อความเสี่ยงของกรีซที่มีโอกาสผิดนัดชำระหนี้จนไปถึงการออกจากกลุ่มยูโรโซนว่าเป็นไปได้หรือไม่
สถานการณ์ของกรีซดูดีขึ้นหลังบรรลุข้อตกลงขั้นต้นกับเจ้าหนี้เพื่อรับเงินช่วยเหลือจำนวน 8.5 หมื่นล้านยูโร ซึ่งเป็นเงินช่วยเหลือเพื่ออุ้มเศรษฐกิจเป็นครั้งที่ 3 นับแต่ปี 2553 แต่ขั้นตอนการรับเงินช่วยเหลือนี้ต้องแลกกับการปฏิรูปเศรษฐกิจประเทศครั้งใหญ่ ผ่านมาตรการรัดเข็มขัดที่เข้มงวด เช่น การขึ้นภาษี การยืดอายุเกษียณ  การขายสินทรัพย์ของรัฐ 
การปฏิรูปยังใช้เวลาและอาจถูกต่อต้านจากภายในอยู่บ้าง เมื่อพิจารณาในภาพรวมของยูโรโซนแล้ว พาดหัวข่าวเรื่องกรีซไม่น่าจะสร้างความกังวลมากนัก ด้วยเหตุผลดังต่อไปนี้
- เศรษฐกิจกรีซคิดเป็นเพียง 1.5% ของเศรษฐกิจในยูโรโซน เจ้าหนี้ของกรีซเป็นภาคเอกชนเพียง 20% ของหนี้ทั้งหมด ดังนั้นความเสี่ยงหากกรีซผิดนัดชำระหนี้จะเกิดการลุกลามจำกัดมาก แม้จะมีความเสี่ยงของกรีซเข้ามารุมเร้าตลอด 2 เดือนที่ผ่านมา แต่เศรษฐกิจในยูโรโซนยังดูดีขึ้นต่อเนื่อง ทั้งการบริโภค การผลิต การเติบโตสินเชื่อ รวมถึงการจ้างงาน  ซึ่งส่งผลให้ตลาดยังคงปรับคาดการณ์การเติบโต GDP ในไตรมาส 3 และ 4 ของปีนี้ขึ้นมาที่ 1.7% และ 1.8% จากต้นปีที่ต่างมองไว้เพียงแค่ 1.2% และ 1.4%
- มาตรการกระตุ้นเศรษฐกิจของธนาคารกลางยุโรป ผ่านการเข้าซื้อพันธบัตรตั้งแต่เดือน มี.ค.ที่ผ่านมา เป็นปัจจัยที่กดต้นทุนดอกเบี้ยให้คงอยู่ในระดับต่ำ ค่าเงินยูโรอ่อนค่าสนับสนุนการส่งออก ซึ่งมาตรการนี้จะยังดำเนินการไปจนถึงเดือน ก.ย. 2559 ปีหน้า หากไม่มีการประกาศกระตุ้นเศรษฐกิจต่อ
มุมมองต่อการเติบโตเศรษฐกิจในยุโรปจากนี้ไปน่าจะยังคงดูดี เห็นได้จากผลสำรวจของธนาคารกลางยุโรป (ECB) ดัชนีความเชื่อมั่นหลายด้าน เช่น ดัชนีความเชื่อมั่นผู้บริโภคและการเติบโตค้าปลีกฟื้นตัวต่อเนื่อง การปล่อยสินเชื่อของธนาคารพาณิชย์ดีขึ้น ค่าเงินยูโรที่จะยังอยู่ในฝั่งอ่อนค่า  ด้วยการฟื้นตัวเศรษฐกิจและค่าเงินยูโรที่ยังอยู่ในระดับต่ำ ผลกระทบน่าจะจำกัด และเป็นโอกาสต่อผู้ที่สนใจในการลงทุน